62007CJ0411
TIESAS SPRIEDUMS (piektā palāta)
2008. gada 2. oktobrī (
*1
)
“Kopējais muitas tarifs — Kombinētā nomenklatūra — Tarifu klasifikācija — Pozīcijas 8541, 8542 un 8543 — Optoelektroniskie savienotāji”
Lieta C-411/07
par lūgumu sniegt prejudiciālu nolēmumu atbilstoši EKL 234. pantam, ko Hoge Raad der Nederlanden (Nīderlande) iesniedza ar lēmumu, kas pieņemts 2007. gada 10. augustā un kas Tiesā reģistrēts 2007. gada 7. septembrī, tiesvedībā
X BV
pret
Staatssecretaris van Financiën
.
TIESA (piektā palāta)
šādā sastāvā: palātas priekšsēdētājs A. Ticano [A. Tizzano], tiesneši M. Ilešičs [M. Ilešič] (referents) un Ž. Ž. Kasels [J.-J. Kasel],
ģenerāladvokāts Ī. Bots [Y. Bot],
sekretāre M. Ferreira [M. Ferreira], galvenā administratore,
ņemot vērā rakstveida procesu un 2008. gada 25. jūnija tiesas sēdi,
ņemot vērā apsvērumus, ko sniedza:
—
X BV vārdā — H. de Bī [H. de Bie] un E. Zītse [E. Zietse], advocaten,
—
Nīderlandes valdības vārdā — K. Viselsa [C. Wissels] un K. ten Dama [C. ten Dam], pārstāves,
—
Eiropas Kopienu Komisijas vārdā — G. Vilmss [G. Wilms], pārstāvis, kam palīdz R. de Brē [R. de Bree], advocaat,
ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par to, kā interpretēt Kombinētās nomenklatūras, kas iekļauta Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 1. lpp.), kas grozīta ar Komisijas 2002. gada 1. augusta Regulu (EK) Nr. 1832/2002 (OV L 290, 1. lpp.; turpmāk tekstā — “KN”), I pielikumā, pozīcijas 8541, 8542 un 8543.
2
Šis lūgums ir iesniegts tiesvedības ietvaros starp sabiedrību, kura ir nodibināta atbilstoši Nīderlandes tiesībām un kuru iesniedzējtiesa ir nosaukusi par “X BV” (turpmāk tekstā — “X”), un Staatssecretaris van Financiën (Valsts sekretārs finanšu lietās) par optoelektronisko savienotāju tarifu klasifikāciju.
Atbilstošās tiesību normas
3
KN, kas ir ieviesta ar Regulu Nr. 2658/87, pamatojas uz preču apraksta un kodēšanas harmonizētu sistēmu, kuru izstrādājusi Muitas sadarbības padome, kas vēlāk ir kļuvusi par Pasaules Muitas organizāciju, un kura izveidota ar 1983. gada 14. jūnijā Briselē noslēgtu starptautisku konvenciju, kas Kopienas vārdā ir apstiprināta ar Padomes 1987. gada 7. aprīļa Lēmumu 87/369/EEK (OV L 198, 1. lpp.). KN no minētās harmonizētās sistēmas pārņemtas sešu ciparu pozīcijas un apakšpozīcijas, un vienīgi septītais un astotais cipars veido tai īpašas apakšgrupas.
4
Pamata lietas faktiem ir piemērojama Regulas Nr. 1832/2002 I pielikumā minētā KN redakcija.
5
KN XVI sadaļai ir divas nodaļas, tostarp 85. nodaļa ar nosaukumu “Elektroierīces un elektroiekārtas un to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi”. Šajā nodaļā ir ietvertas šādas pozīcijas un apakšpozīcijas:“8541Diodes, tranzistori un citas līdzīgas pusvadītāju ierīces; gaismjutīgas pusvadītāju ierīces, ieskaitot fotoelementus, kas ir vai nav samontēti moduļos vai iemontēti paneļos; gaismas diodes; samontēti pjezoelektriskie kristāli:[..]854140
—
Gaismjutīgas pusvadītāju ierīces, ieskaitot fotogalvaniskos elementus, kas ir vai nav samontēti moduļos vai iemontēti paneļos; gaismas diodes:
85414010
— —
Gaismas diodes, ieskaitot lāzerdiodes
85414090
— —
Citādi
[..]8542Elektroniskās integrālās shēmas un mikroshēmas:85421000
—
Kartes ar ietvertu elektronisku integrālu shēmu (“viedkartes”)
—
Viengabalainas integrālshēmas:
854221
— —
Ciparu:
[..]854229
— —
Citādi:
[..]85422960
— — — —
Kontroles shēmas
85422970
— — — —
Saskarnes shēmas; saskarnes shēmas, kas spēj veikt kontroles funkcijas
[..]8543Speciālās elektriskās mašīnas un aparatūra [elektriskās mašīnas un aparatūra ar patstāvīgu funkciju], kas citur šajā nodaļā nav minēta:[..]854389
— —
Citādi:
[..]85438995
— — — —
Citādi
[..].”
6
KN XVI sadaļas 2. un 5. piezīmē ir noteikts:
“2.
Ievērojot šās sadaļas 1. piezīmi, 84. nodaļas 1. piezīmi un 85. nodaļas 1. piezīmi, mašīnu daļas [detaļas] (izņemot pozīciju 8484, 8544, 8545, 8546 un 8547 izstrādājumu daļas) klasificē pēc šādiem noteikumiem:
a)
detaļas, kas ir kādā no 84. vai 85. nodaļas pozīcijām iekļautie izstrādājumi (izņemot pozīcijas 8409, 8431, 8448, 8466, 8473, 8485, 8503, 8522, 8529, 8538 un 8548), visos gadījumos klasificē atbilstīgi tām paredzētajām pozīcijām;
b)
citas detaļas, kas paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās (ieskaitot pozīcijās 8479 un 8543 iekļautās mašīnas), klasificē kopā ar šīm mašīnām vai attiecīgi pozīcijās 8409, 8431, 8448, 8466, 8473, 8503, 8522, 8529 vai 8538; daļas [detaļas], kas vienlīdz izmantojamas galvenokārt pozīciju 8517 un 8525–8528 izstrādājumos, tomēr klasificē pozīcijā 8517;
c)
visas pārējās detaļas klasificē attiecīgi pozīcijā 8409, 8431, 8448, 8466, 8473, 8503, 8522, 8529 vai 8538 vai, ja tas nav iespējams, pozīcijā 8485 vai 8548.
5.
Piemērojot šīs piezīmes saistībā ar XVI sadaļu, “mašīna” ir jebkurš mehānisms, mašīna, iekārta, ierīce, aparāts vai ietaise, kas ir iekļauta 84. vai 85. nodaļā.”
Pamata prāva un prejudiciālie jautājumi
7
2003. gadā Inspecteur van de Douane (turpmāk tekstā — “inspektors”) izsniedza X četrpadsmit saistošas tarifu izziņas par optoelektroniskiem savienotājiem.
8
Kā izriet no lietas materiāliem, optoelektroniskie savienotāji ir ierīces, kuras ir paredzētas galvaniskas sadalīšanas nodrošināšanai. Galvaniska separācija ir izolācija, kas kavē jebkādu tiešu elektriskās strāvas plūsmu starp blakus esošām strāvas ķēdēm. Optoelektroniskais savienotājs ļauj nodrošināt izolāciju starp ienākošās un izejošās strāvas ķēdi, vispirms ar gaismas vadāmās diodes (light emitting diode, turpmāk tekstā — “LED”) palīdzību pārveidojot ienākošās strāvas ķēdes elektriskos signālus gaismas signālos un vēlāk, izmantojot fotodetektoru (kurš sastāv no fotodiodes vai fototranzistora), gaismas signālus pārveidojot elektriskos signālos izejošās strāvas ķēdē. Papildus LED un fotodetektoram optoelektroniskajos savienotājos vienmēr ir plastmasas plēve, kurai ir raksturīga liela elektriskās pretestības spēja, bet kura laiž cauri gaismas signālus. Ienākošie elektriskie signāli tādējādi tiek pārnesti no vienas strāvas ķēdes uz otru, strāvas ķēdēm neesot savstarpēji elektriski savienotām.
9
Vairāki optoelektroniskie savienotāji, tostarp tie, kurus ražo X, turklāt ir aprīkoti ar iebūvētu komutatoru, ar kura palīdzību izejošie elektriskie signāli tiek stabilizēti un pastiprināti.
10
Iepriekš aprakstītās dažādās detaļas ir apvienotas plastmasas korpusā.
11
Optoelektroniskie savienotāji pārsvarā ir paredzēti dažādu aparātu un ierīču izgatavošanai, īpaši komunikācijas ierīču, datortehnikas un rūpniecībā izmantojamu iekārtu izgatavošanai.
12
Izsniegtajās saistošajās tarifu izziņās vienpadsmit optoelektronisko savienotāju tipi tika klasificēti KN apakšpozīcijā 85414090, viens tips — KN apakšpozīcijā 85422960, un divi — KN apakšpozīcijā 85422970.
13
Ar 2004. gada 17. novembra lēmumu inspektors atcēla izsniegtās saistošās tarifu izziņas, jo bija secinājis, ka visi šajā lietā apstrīdētie izstrādājumi atbilst KN apakšpozīcijai 85438995. Pēc X iesniegtās sūdzības viņš šo lēmumu atstāja spēkā.
14
Ar 2005. gada 22. decembra spriedumu Rechtbank te Haarlem (Hārlemas Apgabaltiesa) noraidīja prasību, kura bija iesniegta pret šo minēto lēmumu. Tā uzskatīja, ka optoelektroniskie savienotāji ir aparāti ar patstāvīgu funkciju un tie ir jāklasificē KN apakšpozīcijā 85438995.
15
Uzskatot, ka optoelektroniskie savienotāji nekādā gadījumā neietilpst KN pozīcijā 8543, X iesniedza kasācijas sūdzību Hoge Raad der Nederlanden (Nīderlandes Augstākā tiesa).
16
Hoge Raad der Nederlanden norāda, ka optoelektroniskie savienotāji ietver pozīcijā 8541 minētās detaļas. Tā uzskata, ka rodas jautājums, vai ir iespējama klasifikācija pozīcijā 8541 arī tādā gadījumā, ja optoelektroniskie savienotāji ir aprīkoti ar komutatoru, ar kā palīdzību izejošie elektriskie signāli tiek stabilizēti un pastiprināti.
17
Šādos apstākļos Hoge Raad der Nederlanden nolēma apturēt tiesvedību un uzdot Tiesai šādus prejudiciālus jautājumus:
“1)
Vai plastmasas korpusā ietverti optiski elektroniskie komutatori, kas papildus [LED], plastmasas plēvei un fotodetektoram ir aprīkoti arī ar pastiprinošu komutatoru, ja tie cita starpā ir paredzēti iebūvēšanai komunikācijas ierīcēs un datortehnikā, izklaides industrijas elektroierīcēs un rūpniecībā izmantojamās ierīcēs, ir uzskatāmi par elektrisku mašīnu vai aparatūru KN pozīcijas 8543 izpratnē?
2)
Ja runa ir par mašīnas detaļu, vai KN pozīcijā 8541 minētais jēdziens gaismjutīgas pusvadītāju ierīces (ieskaitot fotogalvaniskos elementus, kas ir vai nav samontēti moduļos vai iemontēti paneļos) ir interpretējams tādējādi, ka tajā ietilpst arī tāds optiskais elektroniskais komutators, kāds ir aprakstīts iepriekš, vai arī šāds izstrādājums, ņemot vērā tajā esošo pastiprinošo komutatoru, ir uzskatāms par elektronisku integrālu shēmu KN pozīcijas 8542 izpratnē?”
Par prejudiciālajiem jautājumiem
18
Uzdodot šos jautājumus, kuri ir jāapskata kopā, iesniedzējtiesa būtībā vaicā, vai optoelektroniskie savienotāji, kuri ir aprīkoti ar pastiprinošu komutatoru, ietilpst KN pozīcijā 8541 kā gaismjutīga pusvadītāju ierīce, KN pozīcijā 8542 kā elektroniska integrāla shēma vai KN pozīcijā 8543 kā elektriskā mašīna vai aparatūra ar patstāvīgu funkciju.
19
X uzskata, ka optoelektroniskie savienotāji, tostarp tie, kuri ir aprīkoti ar pastiprinošu komutatoru, ir jāklasificē atbilstoši pozīcijai 8541. Eiropas Kopienu Komisija šim viedoklim piekrīt. Turpretī Nīderlandes valdība uzskata, ka optoelektroniskais savienotājs, kas papildus LED un fotodiodēm ir aprīkots arī ar pastiprinošu komutatoru, ir jāklasificē pozīcijā 8543.
20
Jāatgādina, ka, lai nodrošinātu tiesisko drošību un kontroles iespējas, noteicošais kritērijs preču tarifu klasifikācijai vispārīgā veidā ir jāmeklē to īpašībās un objektīvajās īpatnībās, kas noteiktas kombinētās nomenklatūras pozīcijas formulējumā un sadaļu vai nodaļu piezīmēs (1997. gada 18. decembra spriedums lietā C-382/95 Techex, Recueil, I-7363. lpp., 11. punkts; 2007. gada 27. septembra spriedums apvienotajās lietās C-208/06 un C-209/06 Medion un Canon Deutschland, Krājums, I-7963. lpp., 34. punkts, un 2008. gada 22. maija spriedums lietā C-165/07 Ecco Sko, Krājums, I-4037. lpp., 27. punkts).
21
KN pozīcija 8541 attiecas īpaši uz gaismjutīgām pusvadītāju ierīcēm. Kā izriet no lūguma sniegt prejudiciālu nolēmumu un Tiesai iesniegtajiem apsvērumiem, nav šaubu, ka optoelektroniskie savienotāji sastāv no šādām ierīcēm.
22
Turklāt Nīderlandes valdība rakstveida apsvērumos atzina, ka optoelektroniskie savienotāji bez pievienotiem komutatoriem ir jāklasificē pozīcijā 8541. Tā uzskata, ka tikai tādā gadījumā, ja optoelektroniskais savienotājs ir papildināts ar iebūvētu komutatoru, tā klasifikācija minētajā pozīcijā vairs nav iespējama. Tā norāda, ka optoelektroniskie savienotāji, kuri ir aprīkoti ar iebūvētu komutatoru, kurš stabilizē un pastiprina izejošos elektriskos signālus, nevar tikt uzskatīti par vienkāršām gaismjutīgām pusvadītāju ierīcēm.
23
Šajā sakarā jānorāda, ka optoelektronisko savienotāju tarifu klasifikācija nevar mainīties atkarībā no tā, vai tie ir aprīkoti ar iebūvētu pastiprinošu komutatoru. Netiek apstrīdēts, ka šāda komutatora iebūvēšana optoelektroniskos savienotājos ir plaši izplatīta tehnika, kuras vienīgā nozīme ir nodrošināt labu signālu pārraidi. Līdz ar to minētā komutatora esamība nemaina pamatos optoelektronisko savienotāju kā gaismjutīgu pusvadītāju ierīču īpašības un īpatnības.
24
No iepriekš minētajiem apsvērumiem izriet, ka optoelektroniskie savienotāji ietilpst KN pozīcijā 8541 arī tad, ja tie ir aprīkoti ar pastiprinošu komutatoru.
25
Līdz ar to, tā kā netiek apstrīdēts, ka optoelektroniskie savienotāji ir gaismjutīgas pusvadītāju ierīces, to klasifikācija KN pozīcijā 8541, ņemot vērā šī sprieduma 8. punktā aprakstītās pazīmes, šķiet precīzāka un atbilstošāka par klasifikāciju KN pozīcijā 8542.
26
Visbeidzot, pretēji tam, ko norāda Nīderlandes valdība, neatkarīgi no optoelektronisko savienotāju precīzām sastāvdaļām tie nevar tikt klasificēti KN pozīcijā 8543.
27
Šī pēdējā minētā pozīcija ir piemērojama tikai tādā gadījumā, ja nevar tikt piemērotas citas KN 85. nodaļā minētās pozīcijas. Tomēr no šī sprieduma 24. punkta izriet, ka optoelektroniskie savienotāji ietilpst KN pozīcijā 8541, tostarp arī tad, ja tie ir aprīkoti ar pastiprinošu komutatoru.
28
Katrā ziņā optoelektroniskie savienotāji var tikt klasificēti atbilstoši KN pozīcijai 8543 tikai tādā gadījumā, ja tiem ir patstāvīga funkcija. Tomēr jānorāda, ka optoelektroniskie savienotāji drīzāk ir jāuzskata par mašīnas detaļu, nevis par “elektriskām mašīnām vai aparatūru ar patstāvīgu funkciju” KN pozīcijas 8543 izpratnē. Kā to norāda iesniedzējtiesa un uzsver arī X, optoelektroniskie savienotāji paši par sevi, neatkarīgi no elektriskām mašīnām, kurām tie ir paredzēti, nevar tikt lietderīgi izmantoti.
29
Turklāt no KN XVI sadaļas 2. piezīmes a) punkta izriet, ka mašīnu detaļas, kuras ir aprīkotas ar kādu no 84. vai 85. nodaļas pozīcijās iekļautajiem izstrādājumiem, šajā gadījumā — ar pozīcijā 8541 iekļauto izstrādājumu — ir jāklasificē atbilstoši minētajai pozīcijai neatkarīgi no tā, kādai mašīnai šis izstrādājums ir paredzēts. Protams, šīs pašas nodaļas 2. piezīmes b) punktā ir noteikts, ka gadījumā, ja mašīnu detaļas ir paredzētas izmantošanai tikai vai galvenokārt vienas un tās pašas pozīcijas mašīnās, tās tiek klasificētas šīm mašīnām atbilstošajā pozīcijā. Tomēr jāsecina, ka šis pēdējais noteikums nevar tikt piemērots optoelektroniskajiem savienotājiem, jo tie ir paredzēti vairāku veidu mašīnām un aparatūrai, ne tikai kategorijai, kura attiecas uz KN pozīcijā 8543 minētajām mašīnām un aparātiem (“elektriskās mašīnas un aparatūra ar patstāvīgu funkciju, kas citur šajā nodaļā nav minētas”).
30
Ņemot vērā visus iepriekš minētos apsvērumus, uz lūgumu sniegt prejudiciālu nolēmumu jāatbild, ka KN ir jāinterpretē tādējādi, ka optoelektroniskais savienotājs neatkarīgi no tā, vai tas ir aprīkots ar pastiprinošu komutatoru, ietilpst pozīcijā 8541.
Par tiesāšanās izdevumiem
31
Attiecībā uz lietas dalībniekiem šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Tiesāšanās izdevumi, kas radušies, iesniedzot apsvērumus Tiesai, un kas nav minēto lietas dalībnieku tiesāšanās izdevumi, nav atlīdzināmi.
Ar šādu pamatojumu Tiesa (piektā palāta) nospriež:
Kombinētā nomenklatūra, kas iekļauta Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu, kas grozīta ar Komisijas 2002. gada 1. augusta Regulu (EK) Nr. 1832/2002, I pielikumā, ir jāinterpretē tādējādi, ka optoelektroniskais savienotājs neatkarīgi no tā, vai tas ir aprīkots ar pastiprinošu komutatoru, ietilpst pozīcijā 8541.
[Paraksti]
(
*1
)	Tiesvedības valoda — holandiešu.